La Juive
La Juive er en grand opéra i fem akter af Jacques-Fromental Halévy med libretto af Eugène Scribe. Operaen blev uropført 1835 og vandt hurtigt international anerkendelse. Den blev valgt til at invie Charles Garniers nye operabygning i Paris 1875.
Den historiske baggrund for operaens handling er Konstanzkoncilet 1414-18, som fordømte Jan Hus og hans lære og fik ham brændt på bålet som kætter. Operaplottet foregår i 1414 i Konstanz, hvor en jødisk guldsmed, Éléazar, sammen med sin adoptivdatter, Rachel, er ofre for den fremherskende religiøse intolerance i form af konstant chikane. Da Rachels forhold til en kristen mand bliver afsløret, dømmer Koncilet både Éléazar og Rachel til at blive brændt på bålet, mens hendes kristne elsker går fri. Éléazar nægter pga. sit had til de kristne at konvertere, selvom han derved kunne frelse sig selv og Rachel fra døden.
La Juive forsvandt fra operarepertoiret i 1930'erne under nazismens fremmarch og dukkede først op igen i slutningen af 1900-tallet. I vore dage opføres operaen jævnligt, da dens emne stadig er aktuelt. La Juive er især kendt for Éléazars arie Rachel! Quand du seigneur fra 4. akt, som i tidens løb er blevet sunget af berømte tenorer som Enrico Caruso, Beniamino Gigli, Giovanni Martinelli og José Carreras.